
RAPORT  COMUN
asupra propunerii legislative pentru completarea articolului 11 din Legea nr.51/1991 privind siguranţa naţională a României

    În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere, în fond, cu propunerea legislativă pentru completarea articolului 11 din Legea nr.51/1991 privind siguranţa naţională a României, trimisă cu adresa nr. Pl.x. 3 din 21 februarie 2011, înregistrată la Comisia juridică, de disciplină şi imunităţi cu nr. 31/99 din 22 februarie 2011 şi la Comisia pentru apărare, ordine publică şi siguranţă naţională cu nr.32/41 din 22 februarie 2011.

          Camera Deputaţilor este primă Cameră sesizată, în conformitate cu dispoziţiile art.75 alin.(1) din Constituţia României, republicată.

           Consiliul Legislativ a avizat favorabil iniţiativa legislativă, conform avizului nr. 150 din 11 februarie 2011.
        Propunerea legislativă are ca obiect de reglementare completarea art. 11 din Legea nr.51/1995 privind siguranţa naţională a României cu o nouă literă, lit.a1), în sensul ca informaţiile din domeniul siguranţei naţionale să fie comunicate şi preşedinţilor comisiilor permanente ale Camerei Deputaţilor şi Senatului, atunci când aceste informaţii privesc probleme ce au legătură cu domeniile de activitate pentru care se exercită controlul parlamentar prevăzut de art. 111 şi următoarele din Constituţia României, republicată, precum şi atunci când privesc pregătirea şi emiterea documentelor - rapoarte, avize, puncte de vedere etc. - necesare dezbaterii lucrărilor în plen ale Parlamentului, conform abilitării primite de la conducerea Camerelor.
           În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru apărare, ordine publică şi siguranţă naţională au examinat iniţiativa legislativă susmenţionată, în şedinţa din 1 martie 2011. Membrii Comisiei juridice, de disciplină şi imunităţi au examinat iniţiativa legislativă, în şedinţa din 8 martie 2011.
              La lucrările Comisiei juridice, de disciplină şi imunităţi au participat, din partea Serviciului Român de Informaţii, domnul Dumitru Dumbravă – şeful direcţiei juridice şi domnul Iorga Eugen – consilier juridic, iar din partea Ministerului Apărării Naţionale, au participat domnul Vasile Ozunu şi domnul Vasile Florin.

             Din numărul total de 21 membri ai Comisiei pentru apărare, ordine publică şi siguranţă naţională au participat la dezbateri 21 deputaţi, iar din numărul total de 26 membri ai Comisiei juridice, de disciplină şi imunităţi au participat la dezbateri 20 deputaţi.
            În urma dezbaterilor şi a opiniilor exprimate de invitaţi, membrii celor două Comisii au hotărât, cu majoritate de voturi, să propună plenului Camerei Deputaţilor respingerea propunerii legislative pentru completarea articolului 11 din Legea nr.51/1991 privind siguranţa naţională a Românie, având în vedere următoarele considerente:
- în conformitate cu prevederile art. 7 alin. (4) din Legea nr. 182/2002 privind protecţia informaţiilor clasificate, cu modificările şi completările ulterioare, deputaţii şi senatorii au acces la informaţii clasificate, în concordanţă cu atribuţiile specifice şi fără îndeplinirea procedurilor de verificare; 

- în exercitarea atribuţiilor de control parlamentar, potrivit art. 111 din Constituţia României, orice comisie parlamentară, prin intermediul preşedintelui acesteia, poate solicita orice fel de informaţii din domeniul de activitate al Guvernului sau al celorlalte organe ale administraţiei publice; 
- accesul la informaţii din domeniul securităţii naţionale, precum şi folosirea acestora în activitatea de pregătire şi emitere a rapoartelor şi avizelor asupra proiectelor legislative de către orice comisie parlamentară, fără a fi vorba de comisii speciale de control a instituţiilor din domeniul securităţi (care, la rândul lor au anumite restricţii legale privind accesul la informaţii) poate crea posibilitatea unei diseminări neautorizate , fără a se putea institui şi un control adecvat şi eficient; 

- fiind vorba de informaţii secret de stat, trebuie respectat principiul „necesităţii de a cunoaşte”, reglementat de Hotărârea Guvernului nr. 585/ 2002 pentru aprobarea Standardelor naţionale de protecţie a informaţiilor clasificate în România, care prevede că accesul la informaţii clasificate se acordă în mod individual numai persoanelor care, pentru îndeplinirea îndatoririlor de serviciu, trebuie să lucreze cu astfel de informaţii sau să aibă acces la acestea. 
În raport cu obiectul şi conţinutul său, propunerea legislativă face parte din categoria legilor organice.

     PREŞEDINTE,


                                                            PREŞEDINTE,
         Daniel BUDA                                                                     Costică CANACHEU
          SECRETAR,

                                                                                 SECRETAR,
Gabriel ANDRONACHE
                                           Eugen BĂDĂLAN

